*Slingring videresendes hit. For rotasjonen innen fartøydynamikk, se slingring (rotasjon)*
Kvinne som slingrer bånd. Røros 1939 Foto: Anna Grostøl/Norsk Folkemuseum 
Forsynskroker Foto: Karmøy folkemuseum/Haugalandmuseene 
Slingrestokker fra rundt 2000. Foto: Kj. Lie 
**Slingring** er en teknikk for å fremstille solide, firflettede tråder, snorer og bånd. Teknikken har vært brukt til å lage rokkesnorer, piskesnorer, slitekanter (skoningskanter) nederst på stakker, og ved linefiske til å lage forsyn/snøre fra lineryggen ned til fiskekrokene, før forsyn av kunstfiber kom i handelen. Slingra forsyn var også i bruk som det tynneste/siste snøret før angelen ved andre typer fiske.

Redskap og teknikk
------------------

Kniplepinner
Redskapene som brukes til slingring, kalles slingrestokker eller slyngestokker. Et sett består av fire stokker. De har ofte en flaskelignende form, og kan ligne kniplepinner, men er mye større. Kniplepinner er ofte rundt 10 cm lange, slingrestokker gjerne rundt 20 cm. På hver stokk er det spolet opp tråd (eller garn) som sikres med et halvstikk. De løse trådendene samles og henges opp i en krok, så slyngestokkene kan slenges frem og tilbake. Tråden flettes ved at stokkene to og to slenges i kryss, så de skifter plass innbyrdes, og trådene flettes til snor. Dette arbeidet kan utføres av én person, eller av to personer som står overfor hverandre med en slingrestokk i hver hånd, og slenger hhv høyre og venstre hånds stokker til hverandre. 

Til forsyn ble det også brukt en annen type stokker, kalt forsynskroker eller forsynkroker, men prinsippet for fletting, eller slingring, var den samme: To og to snorer skiftet plass innbyrdes.

Fingring av snorer og bånd, det vil si en teknikk der kun hendene og fingrene brukes til å flette snorene, ligner på slingring, og kalles også på enkelte dialekter «sløngjing».

Referanser og fotnoter
----------------------

1. ↑  På veggen: Skjematisk fremstilling av to personer som slingrer
2. ↑  Murvold (2008–2009)
3. ↑  NMU bruker begrepet «slingrestokker». Se: Johannessen (2001)
4. ↑  Hald (1975), s. 26
5. ↑  NMU bruker begrepet «forsynskroker». Se: Johannessen (2001)
6. ↑  N.N. (1981). «Fingra eller 'sløngde' band». *Norsk Husflid* (4): 14.

Kilder
------

Slingrestokker til forsynsfletting Foto: Karmøy folkemuseum/Haugalandmuseene 
* Fischer, Birthe K. (1978). *Bånd og redskab* **(dansk)**. Køge: Sesam. s. 53–56. ISBN 8773244007.
* Gauslaa, Torbjørg (1979). «Slingra rokkesnor». *Norsk Husflid*. Norges Husflidslag (5).
* Gauslaa, Torbjørg (1976). «Slyngestokkar». *Norsk Husflid*. Norges Husflidslag (4): 16–17.
* Hald, Margrethe (1975). *Flettede Baand og Snore* **(dansk)**. Gyldendal. s. 26–27. ISBN 8700685917.
* Johannessen, Randi M. (oversetter); Gjertsen, Karl R. (oppdatert og utvidet teksten) (2001). *O U T L I N E klassifikasjonssystem for museum og arkiv*. Norsk museumsutvikling. Norsk museumsutvikling (NMU). ISBN 82-90935-94-3.
* Murvold, Hilde (2008–2009). «Skatter fra magasinet, del 2» (PDF). *Skomskott*: 15. Arkivert fra originalen (PDF) 23. februar 2017. Besøkt 22. februar 2017.

Eksterne lenker
---------------

* Kort YouTubefilm som viser teknikken når to personer slingrer (Besøkt 22. februar 2017)